Ansøgning om dispensation fra Lokalplan nr. 521 til at opføre ny 
administrationsbygning for Statoil 
Sagsfremstilling 
11.    Ansøgning om dispensation fra Lokalplan nr. 521 til at opføre ny 
administrationsbygning for Statoil  
                                                                                                                        Åbent 
Sagsnr.: 326-2014-140109     J.nr.: 01.02.05            Gunnar Holm.: 326-2014-390283 
  
[adresse] 
Kalundborg Kommune har fra Statoil Refining Denmark A/S modtaget ansøgning om dispensation fra flere 
bestemmelser i Lokalplan nr. 521 for administrations- og serviceområde til Statoil Raffinaderiet. Baggrunden for 
dispensationsansøgningen er, at de midlertidige byggetilladelser for virksomhedens administrationspavilloner 
udløber, sammenholdt med ønsket om fortsat at placere arbejdspladser i sikker afstand fra produktionsanlægget. 
Der opereres med en stram tidsplan for projektet. Oversigtskort med angivelse af lokalplanområde er vedlagt som 
bilag 1. 
  
Statoil ønsker at opføre ny administrationsbygning i to etager på 4.000-5.000 m2 med tilhørende parkering inden for 
lokalplanens delområde D, i princippet som angivet på vedlagt kortbilag (bilag 2). I henhold til lokalplanen skal 
bygninger for administration placeres inden for delområde A. Statoil finder den ansøgte placering bedst egnet i 
relation til lokalplanens disponering og økonomisk mest optimale i forhold til genanvendelse af den allerede 
etablerede infrastruktur til de midlertidige pavilloner, der anvendes til administrationen i dag. Lokalplanens 
administrationskort samt uddrag af lokalplanens bestemmelser er vedlagt (bilag 3). 
  
Den fremsendte dispensationsansøgning indeholder følgende punkter: 
1) Placering af permanent toetagers administrationsbygning i delområde D 
· Dispensation fra § 3.7 om anvendelsen af delområde D, idet bebyggelse til administration ikke indgår i 
anvendelsesmulighederne. 
· Begrundelse: Det oprindelige Statoil BSC projekt, der lå til grund for lokalplanen omhandlede laboratorier, lager, 
værksteder, garager, brandstation, multihal og en stor administrationsbygning. Sidenhen er projektet af økonomiske 
årsager reduceret væsentligt og administration vil udgøre halvdelen af det oprindelige behov. Samlet set er der kun 
behov for 20 % af den oprindeligt forudsatte bygningsmasse. Det er ikke økonomisk muligt at realisere den 
infrastruktur som var forudsat i lokalplanen, i en situation hvor behovet er reduceret så væsentligt. 
Det anføres, at en placering i område D er den mest rationelle, da den overholder alle sikkerhedsafstande, og 
samtidig giver mulighed for at bygge videre på de installationer og veje, som forsyner de nuværende midlertidige 
pavilloner. 
2) Omfang af permanent bygning 
· Dispensation fra § 6.8 om bebyggelsens omfang til opførelse af byggeri på 4-5.000 m2. Det fremgår af 
bestemmelsen, at permanente bygninger hver for sig ikke må være større end 200 m2. Det fremgår tillige, at der må 
opføres midlertidig bebyggelse på i alt 15.000 m2.  
· Begrundelse: At muliggøre opførelsen af den ønskede administrationsbygning. Det anføres, at en permanent 
bygning visuelt vil være en forbedring i forhold til en midlertidig skurby. 
3) Ikke at benytte Ny Melbyvej som adgangsvej 
· Dispensation fra § 5.3 om adgangsvej til lokalplanområdet, idet bestemmelsen angiver, at vejadgang skal ske fra 
ny [adresse], der ikke er realiseret. 
· Begrundelse: Der henvises til begrundelsen under pkt. 1. 
  
4) Ikke at opføre skærm langs vej 
· Dispensation fra § 7.2, der forudsætter, at der langs den nye vej mod øst skal opføres en skærmvæg i indtil to 
etager. 
· Begrundelse: Skærmen giver kun mening hvis "Ny Melbyvej" skal etableres 
  
5) Ikke at etablere beplantningsbælte mod Melby 
· Dispensation fra § 8.7 der fordrer etablering af et 20 m bredt beplantningsbælte mod Melby landsby. 
· Begrundelse: Det anføres, at beplantnings- og skovbælterne er indført i lokalplanen for visuelt at afskærme et langt 
større og mere blandet industrianlæg. Nu ansøges der om at opføre en langt mindre og mere simpel toetagers 
kontorbygning, som ikke vurderes at kunne genere naboerne i nævneværdig grad. 
6) Ikke at etablere skovbeplantning mod øst 
· Dispensation fra § 8.8, der fordrer etablering af skovbeplantning i delområde G4, i den østlige del af 
lokalplanområdet. 
· Begrundelse: Jf. punkt 5. 
7) Ikke at opfylde forudsætninger for ibrugtagning af ny bebyggelse 
· Dispensation fra § 11, der forudsætter, at ny bebyggelse ikke ibrugtages før ny [adresse], beplantningsbælte, 
skovbeplantning samt regnvandsbassin i delområde G1/A er etableret. 
· Begrundelse: Følger af punkt 1-6. 
· Det oplyses, at et regnvandsbassin ikke vil blive etableret som anført i bl.a. 8.6, idet "Ny Melbyvej" ikke er realiseret 
på nuværende tidspunkt. 
Om lokalplanen og dispensationskompetence 
Formålet med lokalplanen er bl.a. at skabe mulighed for opførelse af nye bygninger for administration og 
proceskontrol til raffinaderiet med tilhørende parkeringsanlæg. Teknik og Miljø vurderer ikke, at det vil være i strid 
med planens principper at dispensere til ovenstående pkt. 1-4 samt del pkt. 7 (jf. nedenfor). 
  
Det er også et formål at erhvervsområde og boligområde adskilles ved etablering af beplantningsbælter. Af 
lokalplanens redegørelse fremgår, at "Mod Melby Landsby skal der anlægges et beplantningsbælte" og "Mellem 
mosen og den eksisterende skov omkring idrætspladsen ved [adresse] skal der anlægges en ny skov". 
Beplantning er tilsvarende angivet på kortbilag. Teknik og Miljø vurderer, at den anførte beplantning er et princip i 
planen, der således ikke kan fraviges ved en dispensation. Derfor kan der ikke dispenseres til ovenstående pkt. 5 
og 6. 
  
Sagsbehandling med henblik på en dispensation, jf. pkt. 1-4 samt pkt. 7 for så vidt angår etablering af [adresse] 
og regnvandsbassin, forudsætter en forudgående høring af naboer m.fl., som har mulighed for at komme med 
bemærkninger forinden afgørelse træffes. Alternativt kan det besluttes at, der skal udarbejdes en ny lokalplan for 
området, hvilket har en tidshorisont på 8-10 mdr. 
  
BEHANDLING 
Teknik- og Miljøudvalget. 
  
INDSTILLING 
Teknik- og Udviklingsdirektøren indstiller, at der gennemføres en forudgående høring af naboer m.fl. med henblik på 
at sagsbehandle for en dispensation, jf. ovenstående pkt. 1-4 og del af pkt. 7. 
  
ØKONOMISKE KONSEKVENSER 
Sagen har ingen økonomiske konsekvenser for Kalundborg Kommune. 
  
  
Bilag 
  
  
  
  
  
Bilag 1 - Oversigtskort med angivelse af lokalplanområde 
326-2014-397102 
Bilag 2 - Kortbilag vedlagt ansøgning om dispensation fra Statoil 
326-2014-395581 
Bilag 3 - Lokalplanens kortbilag 2 og uddrag af bestemmelser 
326-2014-395995 
Teknik- og Miljøudvalgets møde den 12. januar 2015: 
Udvalget vedtog at tiltræde teknik- og udviklingsdirektørens indstilling. 
